德麟約游西山某自酇來會行李阻脩成此詩
作者：李廌
朝代：宋

paragraphs: 初無聲利想，獨有山水癖。
慨然歲月逝，名山喜投跡。
書來拜嘉招，吹火自蠟屐。
戒期西山邑，奔命通書尺。
君詩如齊楚，凜凜兩大國。
吾詩比邾滕，惴惴甘服役。
千里奉詩盟，敢愛股肱力。
方舟絕清漢，舍棹上層壁。
梅埡排青雲，四覽衆山脊。
僮肩困負笈，馬喙不停息。
趼足上崔嵬，欲進轍已植。
喘喉如鼓橐，開闔振胸臆。
仰愧升木猱，俯羨歸飛翼。
天曛未敢止，行行望仙舄。